Maimane het Sondag in ’n verklaring gesê hy het reeds op 24 Augustus ’n brief aan pres. Cyril Ramaphosa gestuur om te vra dat hy die volledige leningsooreenkoms met al sy bepalings en voorwaardes bekend moet maak.
Maimane sê sy Paia-aansoek sal vra vir ’n volledige rekord van die ooreengekome rentekoers van die lening, wat die gevolge is as Suid-Afrika nie die skuld kan terugbetaal nie, wat die totale rente sal beloop, en wat die jaarlikse koers is waarteen die geld terugbetaal moet word.
“Suid-Afrika se aanspreeklikheid om die lening terug te betaal kan nie in geheimhouding gehul word nie,” het Maimane gesê en bygevoeg as die president so vol vertroue is oor die lening as wat hy oor die regering se ekonomiese stimuluspakket is, sal hy geen probleem daarmee hê om die bepalings en voorwaardes van die Chinese lening aan Eskom openbaar te maak nie.
In ’n gesamentlike sitting van die portefeuljekomitees oor openbare ondernemings en energie het Jabu Mabuza, voorsitter van Eskom se direksie, onderneem om die finansiële besonderhede van lenings aan die komitee te gee – maar sonder om die name van die leners bekend te maak.
Hy verwys in sy verklaring na ’n verslag deur Africa Confidential getiteld “Bonds, Bills and ever bigger debts” wat toon dat Zesco, die Zambiese staatsmaatskappy wat elektrisiteit verskaf, reeds samesprekings voer oor ’n oorname deur ’n Chinese maatskappy.
“Die langtermyn-gevolg kan wees dat die Chinese in wese die Zambiese ekonomie oorneem en dit kan die grootste verlies aan soewereine onafhanklikheid sedert onafhanklikheidswording beteken.”